钦定古今图书集成/明伦汇编/氏族典/第093卷 > 《廖用贤尚友录》 > 俞士吉
## 钦定古今图书集成/明伦汇编/氏族典/第093卷 > 《廖用贤尚友录》 > 俞士吉

按《明外史夏原吉传》：“俞士吉，字用贞，象山人。洪武末，
举于乡，授兖州府学训导。建文时，上疏论时政得失
十馀事。擢监察御史，议论切直。出巡凤阳、徽州，又按
湖广，辩释疑狱，风纪肃然。成祖即位，擢左佥都御史，
奉使谕朝鲜、日本，还奏皆称旨。浙西大水，偕夏原吉
等往督农政，为都御史陈瑛所劾，谪官，治水苏松。既”
而复职，命视浙江民瘼，还上《圣孝瑞应颂》。帝曰：“不言
民间利弊，乃献谀耶？”掷还之。寻出知襄阳府。秩满，迁
山东左参议。洪熙改元，擢詹事。宣宗初，改南京刑部
侍郎。被劾致仕，卒。